Rugbyreeks soos IPL in wording na ‘swart dag vir die ARU’ Die Force gaan nie die ander wang draai nie. Die beplanning het reeds begin om die nuwe Indo-Stille Oseaan-rugbyreeks, soortgelyk aan die IPL-krieketreeks, te loods. Dit volg nadat die Superrugby-mat onder hulle uitgeruk is. Die hooggeregshof van Nieu-Suid-Wallis het Dinsdag die appél van die Force van die hand gewys en sodoende die Australiese Rugbyunie (ARU) se besluit bekragtig dat die Wes-Australiërs nie meer Superrugby sal speel nie. Die Force loop dus dieselfde paadjie as die Cheetahs en Southern Kings, wat ook hul Superstatus moes prysgee. Die Cheetahs en Kings het darem ‘n reddingsboei gekry en ding mee in die Pro14-reeks in Europa. Volgens Andrew Forrest, die magnaat wat die Force finansieel onderskryf, gaan hy geen gras onder sy voete laat groei nie om te verseker dat die Force sal voortbestaan. Forrest het aan die Sydney Morning Herald gesê dis ŉ swart dag vir die ARU, maar ŉ heuglike dag vir Australiese rugby. Hy wil sy planne van stapel stuur met ŉ internasionale wedstryd wat hy “vinniger kan reël as wat die ARU dit ooit kan doen”. Die ARU is volgens die Sanzaar-ooreenkoms verplig om spanne aan die Superreeks te verskaf, maar Forrest meen dat dié ooreenkoms tot ŉ einde kan kom wanneer die uitsaaikontrak in 2020 verstryk. “Ons het met die direkteure van die ARU gesels en hulle sal iemand ondersteun wat die nodige stukrag kan verskaf om rugby in die Indo-Stille Oseaan-streek te laat groei. Dis waar die wêreld se ekonomiese groei lê,” het Forrest gesê. Die Force se afrigter, Dave Wessels, is ten gunste van Forrest se planne, hoewel hy sekerlik geen ander keuse het nie. “Ek voorsien dat dit die IPL van rugby kan word. Hy (Forrest) het die intellek en kapitaal en hy kan dit ŉ werklikheid maak,” het Wessels gesê. ♦ Lande wat deel van die Indo-Stille Oseaan-streek is, sluit onder meer Australië, Nieu-Seeland, Japan, Rusland, Fidji, Samoa, Tonga, Kanada, Singapoer, die Cook-eilande en China in.